
Stilling som professor/førsteamanuensis i medisin, med funksjon som forskerutdanningskoordinator, er ledig ved Det medisinske fakultet, Institutt for medisinske basalfag. Instituttet har seks fagavdelinger og avdelingstilknytning vil avgjøres på bakgrunn av forskningsprofil og undervisningskompetanse til den som tilsettes.

Stillingen er en av tre nyopprettede stillinger ved fakultetet fordelt på fakultetets tre institutter. Formål med stillingene er å styrke forskerutdanningen ved fakultetet. Funksjonen som forskerutdanningskoordinator utgjør undervisningsdelen av stillingen. Normalramme for professor/førsteamanuensis er 50/50 fordelt mellom forskning og undervisning når andre oppgaver er trukket fra. Den resterende del av stillingen skal benyttes til forskningsaktivitet innen instituttets forskningsområde.

Stillingsinnehaver rapporterer til instituttleder og vil ha en sentral rolle i drift og utvikling av undervisningen instituttet har ansvar for. 

Den som tilsettes skal lede og initiere forskning og forskningsveiledning, samt administrative oppgaver etter de til enhver tid gjeldende regler. Det forventes at den som tilsettes deltar i bedømmelsen av doktoravhandlinger, i bedømmelseskomiteer ved tilsettinger og kompetanseopprykk, og at vedkommende ved behov påtar seg oppgaven som disputasleder.

Den som tilsettes forventes å ha genuin interesse for forskerutdanning, samt solid forskererfaring innenfor ett av instituttets fagområder. Organisatorisk tilknytning vil avgjøres av fagområde.

Den som tilsettes må ha undervisningserfaring som er relatert til instituttets fagkrets. Det er videre klart ønskelig med pedagogisk utdanning, oppdatert pedagogisk kompetanse og erfaring fra undervisningsplanlegging både faglig og administrativt. Det vil være en fordel å ha publisert innen utdanningsrelaterte tema.

Personlig egnethet vil bli tillagt stor vekt. Den som tilsettes må være fleksibel, nytenkende, engasjert i utdanning og ha evne til å være pådriver i prosesser og ha gode samarbeidsegenskaper og miljøskapende evner.

Det forventes høye ambisjoner og kvalitet med hensyn til forskning og formidling.

Det forventes at søkeren har en plan for utvikling av egen forskning, og for innhenting av eksterne midler for finansiering av forskningen. Det forventes høy kvalitet på forskning og publisering i fagfellevurderte kanaler, fortrinnsvis internasjonale. Søker må beskrive sin forskningsprofil relatert til eksisterende forskning ved enheten. Det vil bli vektlagt hvordan søkers forskningsprofil har relevans for enhetens strategiske satsning.

En tre-årig plan for utvikling av egen forskning relatert til stillingsbeskrivelse og kunngjøringstekst relevant for instituttets strategiske satsninger må utvikles og presenteres til nærmeste leder/instituttleder innen seks måneder etter ansettelse.

Samarbeidsegenskaper og miljøskapende evner vil bli vektlagt. Det forventes aktiv deltakelse i fagmiljøet og interesse for tverrfaglig samarbeid. I tillegg forventes deltakelse i og evne til å utvikle internasjonale og nasjonale nettverk av betydning for fag og forskning

Vurderingsgrunnlaget for sakkyndig komité er vitenskapelige arbeider og andre faglige, pedagogiske og formidlingsmessige kvalifikasjoner. Kvalifikasjoner for ledelse og administrasjon vil også bli vektlagt. I komiteens rangering av kompetente søkere trekkes hele bredden av disse kvalifikasjoner inn og vurderes eksplisitt. Det legges særlig vekt på kvalifikasjoner som står sentralt i kunngjøring og stillingsbeskrivelse. Vitenskapelige kvalifikasjoner tillegges vekt foran øvrige kvalifikasjoner. Originalitet og nyskaping i vitenskapelig produksjon vektlegges foran totalt omfang og nyere arbeider tillegges større vekt enn eldre.

I den endelige vurdering og innstilling vil det bli lagt vekt på kvalifikasjoner relatert til kunngjøringstekst og stillingsbeskrivelse, sakkyndig komités vurdering, vurderinger av personlig egnethet for stillingen (basert på intervjuer og innhentede referanser), pedagogiske og faglige formidlingskvalifikasjoner (basert bl.a. på prøveforelesning), planer for forskning og ambisjoner for stillingen som forskerutdanningskoordinator.

Søkere som ved tilsetting ikke kan dokumentere pedagogisk basiskompetanse må skaffe seg dette i løpet av to år. 

Søkere må kunne undervise på norsk, svensk eller dansk innen to år, og må i mellomtiden kunne undervise på engelsk.

Det vil som hovedregel benyttes intervju og referanseinnhenting i tilsettingsprosessen, og prøveforelesning vil normalt bli avholdt.

Universitetet i Oslo ønsker flere kvinner i faste vitenskapelige stillinger. Universitetet i Oslo ønsker også flere personer med etnisk minoritetsbakgrunn i faste, vitenskapelige stillinger. Kvinner og aktuelle kandidater med etnisk minoritetsbakgrunn oppfordres til å søke. 

UiO har en overtakelsesavtale for alle tilsatte, med formål å sikre rettighetene til forskningsresultater m.m.

